
Esti a napos oldalon: Kosztolányi–Karácsony kétkezes

Dolgozatom Kosztolányi Dezső Esti Kornél és Karácsony Benő Napos oldal című szövegeinek együttes olvasására vállalkozik. Kapcsolódási pontokat és hasonlóságokat mutat be, melyek nagy száma elgondolkodtatóvá teszi a két mű irodalmi recepciójának jelentős eltérését: az Esti a magyar irodalmi „magkánon” része, míg Karácsony regénye elszórt, legfeljebb regionális kanonizációs mozzanatokat mondhat magáénak.
Az elemzés nyomán az válik láthatóvá, hogy a két könyv számos aspektusban rokon: itt említhető markánsan önreflexív jellegük, az elbeszélői és befogadói lehetőségekre szüntelenül rákérdező attitűdjük, a narrációt az esszé irányába elmozdító elbeszéléstechnikájuk. Mindennek nyomán, a szövegek szubverzív, saját szövetüket és pozíciójukat is bomlasztó, „nyelv- és értelemvesztést” implikáló iróniájának figyelembevételével fogalmazható meg a feltételezés, hogy recepcióik elutasító vonulatának hátterét talán a modernség–posztmodern határvonalának az Esti Kornél és a Napos oldal általi átlépése adta.
A dolgozat második részének tárgya a két kulcsfigura, Esti Kornél és Felméri Kázmér alakja. Ebből az egységből hasonlóan az derül ki, hogy bár mindkét könyvben mutatkoznak a személyiség integritását, az ok-okozatiságot felülíró mozzanatok, Kosztolányi radikálisabban szakít ezen hagyományokkal, következetesen vállalva a részlegességet, töredékességet, paradoxont.
A vizsgálat záró következtetésként az fogalmazható meg, hogy az Esti Kornél esztétista igényeivel szemben Karácsony Benő regénye az esztétizmus és a populáris regiszter határvonalán tételezhető, mindenképpen sajátos, lebegtetett pozícióban.



